KAMIENKA. Po Vianociach sa zišli mnohí obyvatelia, rodáci i návštevníci na Dni zvykov a tradícií obce Kamienka.
Podujatie odštartovali duchovnou časťou "Roždestvennyj moleben" v miestnom chráme sv. Petra a Pavla a koncertom rusínskych kolied.
Vystúpili gréckokatolícky spevácky zbor Dominika Metóda Trčku zo Starej Ľubovne, spevácke zbory folklórnych súborov Kečera z Jakubjan a Barvinok z Kamienky a tiež sólisti Natália Kučová – Sikorjaková z Litmanovej a Ivana a Martin Karašovci z Kamienky.
V hodinovom koncerte zazneli koledy východného obradu a liturgické spevy. Nechýbali vianočné vinše a blahoslavenie od otca duchovného. Na záver všetci účinkujúci i diváci zaspievali "Mnohoľitstvije".
Výstavu fotografií z rusínskeho života predstavil etnológ Ivan Čižmár zo Svidníka.